FI Euroopan unionin virallinen lehti C 124/16

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

2011/C 124/12

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

”MONGETA DEL GANXET”

EY-N:o: ES-PDO-005-0636-27.07.2007

SMM ( ) SAN ( X )

1. Nimi:

”Mongeta del Ganxet”

2. Jäsenvaltio tai kolmas maa:

Espanja

3. Maataloustuotteen tai elintarvikkeen kuvaus:

3.1 Tuotelaji:

Luokka 1.6 – Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta:

Suojatulla alkuperänimityksellä ”Mongeta del Ganxet” suojataan Phaseolus vulgaris L. -lajin kotoperäiseen papulajikkeen ”ganxet” siemenet kuivattuina, kypsennettyinä ja säilöttyinä.

Suojatulla alkuperänimityksellä varustetut pavut kuuluvat kauppaluokkaan ”ekstra”, ja niillä on seuraavat ominaisuudet:

Kuivatun pavun morfologiset ominaisuudet ovat: valkoisia, hieman kiiltäviä siemeniä, litistyneitä ja selvästi munuaisen muotoisia (katalaaninkielinen sana ”ganxet” tarkoittaa pientä koukkua), kaarevuusaste 2–3 mitattuna asteikolla 0–3 koko lajin Phaseolus vulgaris L. osalta. Paino on keskimäärin 40–50 g sataa siementä kohden.

Kuivatun pavun kemialliset ominaisuudet ovat:

a) kosteuspitoisuus alle 15 %;

b) valkuaisainepitoisuus vähintään 27 %; proteiinien osuus huomattavan korkea;

c) tärkkelyspitoisuus enintään 25 %; alhainen amyloosipitoisuus;

d) kuitupitoisuus vähintään 21 %.

Kotitalouksissa tai jalostuslaitoksissa kypsytettyjen papujen aistinvaraiset ominaisuudet ovat:

a) hieman karhea, tuskin havaittavissa oleva kuori (0–2 asteikolla 0–10);

b) voimakas ja viipyvä kermamaisuus;

c) mieto maku (3 asteikolla 0–10).

3.3 Raaka-aineet (ainoastaan jalostetut tuotteet):

Alkuperäsuoja kattaa pavunsiemenet kuivattuina, kypsennettyinä ja säilöttyinä. SAN-suojatut säilötyt pavut valmistetaan yksinomaan suojatulla alkuperänimityksellä varustetuista ”Ganxet”-lajikkeen pavuista, vedestä ja suolasta. Mitään lisä- tai säilöntäaineita ei sallita.

3.4 Rehu (ainoastaan eläinperäiset tuotteet):

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

SAN-suojattujen Mongeta del Ganxet -papujen viljelyn on tapahduttava yksilöidyllä maantieteellisellä alueella.

Kun pavut on korjattu käsin, ne puhdistetaan, niille tehdään madontorjuntakäsittely ja ne varastoidaan odottamaan pakkaamista myytäväksi kuivattuina tuotteina tai kypsentämistä ja jalostamista säilötyiksi tuotteiksi.

3.6 Viipalointia, raastamista, pakkaamista jne. koskevat erityiset säännöt:

Kypsentäminen ja jalostaminen säilötyksi tuotteeksi on tehtävä määritellyllä alueella tuotteen lopullisen laadun varmistamiseksi. Kypsentäminen tapahtuu suoraan lopullisissa pakkauksissa. Varastoinnin, pakkaamisen ja/tai kypsytyksen aikana on varmistettava alhainen kosteus ja viileä lämpötila, jotta voidaan välttää siementen laadun muuttuminen, kuten kovettuminen tai ennenaikainen vanheneminen.

Kuivatut pavut voidaan pakata kankaasta tai kankaasta ja muovista tehtyihin ikkunallisiin, enintään 15 kg:n vetoisiin pakkauksiin tai joustavalla muovikelmulla päällystetyille, enintään yhden kg:n vetoisille pakkausalustoille. Enintään 25 kg:n juuttisäkit sallitaan ainoastaan silloin, kun tuote myydään ravintolakäyttöön.

Säilötyn tuotteen osalta pakkauksen sisällön valutettu paino saa olla enintään 1,5 kg.

3.7 Merkintöjä koskevat erityiset säännöt:

Voimassa olevassa lainsäädännössä edellytettyjen yleisten tietojen lisäksi pakkauksiin on ehdottomasti merkittävä selkeästi suojatun alkuperänimityksen ”Mongeta del Ganxet” nimi, SAN-tunnus ja EU:n tunnus.

SAN-tunnuksen malli mustavalkoisena:

SAN-tunnuksen Pantone-värit: 2 x musta ja vihreä. Vihreä: Pantone 383 ja CMYK: 23 SYAANI-0 MAGENTA-100 KELTAINEN-17 MUSTA.

4. Maantieteellisen alueen tarkka rajaus:

SAN-suojattujen papujen maantieteellinen tuotanto- ja jalostusalue käsittää kaikki Vallès Occidentalin ja Vallès Orientalin kunnat sekä seuraavat kunnat El Maresmen alueella: Malgrat de Mar, Palafolls, Tordera, San Cebriá de Vallalta, Sant Iscle de Vallalta, Arenys de Munt, Dosrius, Argentona ja Orrius ja seuraavat kunnat La Selvan alueella: Blanes, Fogars de Tordera, Massanet de la Selva ja Hostalric.

5. Yhteys maantieteelliseen alkuperään:

5.1 Maantieteellisen alueen erityisyys:

Rajattu maantieteellinen alue käsittää Vallésin vajoaman sekä Tordera-joen laakson ja suiston. Lievästi kumpuileva tasanko rajoittuu luoteessa Serralada Prelitoral Catalanaan, koillisessa Serralada Litoral Catalanaan ja etelässä Llobregat-jokeen. Vajoamaa peittävät pääasiassa mioseenikautiset punaisesta savesta ja lietteestä muodostuvat pohjakerrostumat, joissa esiintyy arkoosipitoista hiekkakiveä sekä tulvien tuomia ja veden keräämiä kvaternaarisia konglomeraatteja.

Viljely tapahtuu pääasiassa maassa, jonka rakenne vaihtelee saven-, liejun- ja hiekansekaisesta multaan. Sen pH-arvo on lievästi emäksinen ja Ca++-pitoisuus korkea (ks. 5.3 kohta).

Ilmasto on leuto ja kuiva Välimeren ilmasto. Vuotuinen sademäärä on keskimäärin 500–700 l/m2, ja sateet jakaantuvat epätasaisesti. Ne keskittyvät pääasiassa kevääseen ja syksyyn kesä- ja talvikuukausien ollessa vähäsateisempia.

Ganxet-papua viljeltiin ennen vuorottelemalla talviviljan kanssa. Koska vilja on korjattava ensin, kylvö tapahtuu heinäkuussa. Kukinta-aika on elokuun lopussa, ja pavut kypsyvät syyskuun lopussa ja lokakuussa. Koska kyseisenä ajankohtana on viileää, kypsymisen on todettu olevan hitaampaa, mikä edistää ohuen kuoren ja kermamaisemman rakenteen muodostumista. Tuottajat ovat tiedostaneet tämän ilmiön, ja nykyisin – silloinkin kun on luovuttu vuoroviljelystä viljan kanssa – kylvö tapahtuu heinäkuun puolivälissä.

Keski-Amerikasta peräisin oleva papu, josta Mongeta del Ganxet on kehittynyt, saapui Kataloniaan XIX vuosisadalla. Vuosikymmenten viljelyn sekä viljelijöiden työn ja osaamisen tuloksena on tapahtunut korkealaatuinen valikoituminen, ja kasvi on sopeutunut viljelyyn heinä- ja marraskuun välisenä aikana. Valikoitumisen ohella on kehitetty mahdollisimman vähän tuotantopanoksia edellyttäviä ja tuotteen ominaisuuksia mahdollisimman pitkälle kunnioittavia viljelymenetelmiä. Maan muokkaus, kylvö, ilmanvaihdon kannalta ihanteellisen istutustiheyden ja viljelmien suuntaamisen valinta, valvottu kastelu, sadonkorjuu ja sitä seuraavat käsittelyvaiheet siihen saakka kun tuote myydään kuluttajalle tapahtuvat alueen viljelijöiden hallitsemien perinteisten menetelmien mukaan. Tuloksena on kotoperäinen lajike, jolla on erityiset aistinvaraiset ominaisuudet ja joka on syrjäyttänyt lähes kokonaan muut alueella aiemmin esiintyneet papulajikkeet. Mongeta del Ganxet kuuluu nykyisin monien perinteisen paikallisen keittiön erikoisuuksien (mongetes amb butifarra, empedrat de bacallà, truita de mongetes, mongetes amb cloïsses jne.) ainesosiin, ja se esiintyy sekä perinteisten että huippuravintoloiden ruokalistoilla niin tuotantoalueella kuin koko Kataloniassakin.

5.2 Tuotteen erityisyys:

Pavun kuori on hyvin ohut ja rakenne erittäin kermamainen.

Tämän kotoperäisen lajikkeen proteiinipitoisuus on korkea (vähintään 27 %) ja tärkkelyspitoisuus alhainen (enintään 25 %). Nämä ominaisuudet vaikuttavat lopputuotteen erityiseen kermamaisuuteen.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu ja ominaisuudet (kun kyseessä on SAN) tai tuotteen erityislaatu, maine tai muut ominaisuudet (kun kyseessä SMM):

Ympäristötekijät, jotka vaikuttavat tuotteen erinomaisiin laatuominaisuuksiin (ohut kuori ja erittäin kermamainen rakenne), ovat:

— ilmasto, jonka ansiosta viljely ajoittuu heinäkuusta marraskuuhun ja siemenet kypsyvät lauhkeassa lämpötilassa; tästä johtuvat papujen ohutkuorisuus ja kermamainen rakenne;

— maaperän Ca++-pitoisuus, jonka ansiosta lajikkeen pavut eivät rikkoonnu kypsentämisen aikana ja säilyttävät ohutkuorisuutensa.

Ganxet-pavun sukupolvesta toiseen jatkunut viljely ja valikoituminen yksilöidyllä maantieteellisellä alueella ovat saaneet aikaan lajikkeen, joka on täysin sopeutunut alueen olosuhteisiin ja jonka laatu tunnustetaan ruokaperinteessä.

Eritelmän julkaisutiedot:

http://www.gencat.cat/dar/pliego-mongeta-ganxet

(1) EUVL L 93, 31.3.2006, s. 12.